google/wiki40b huggingface dataset:
Ακταίο Αχαΐας

Ιστορία

Η περιοχή πριν το 1850 ανήκε στον Γάλλο φιλέλληνα γιατρό Ευγένιο Βερναρδή (πέθανε το 1851), ο οποίος ζούσε και ασκούσε την ιατρική στην Πάτρα. Από το 1850 άρχισαν να εγκαθίστανται μόνιμα στην περιοχή κάτοικοι από τα χωριά της Νωνάκριδος των Καλαβρύτων. Η οικογένειά του εξακολουθούσε να μένει στην περιοχή και το όνομα του χωριού ήταν Βερναρδέικα. Σε Ακταίο μετονομάστηκε πολύ αργότερα. Αναφερόταν ακόμα ως Βερναρδέικα κατά την δεκαετία του 1980. Πρώτη φορά σε απογραφή αναφέρεται το 1899 με 135 κατοίκους. Το Ακταίο αλλά και τα γειτονικά παραλιακά χωριά το 1941 βομβαρδίστηκε από την Γερμανική πολεμική αεροπορία οκτώ φορές.
Σύμφωνα με την απογραφή του 2011 είχε 1.494 κατοίκους.

Προσωπικότητες

Στο Ακταίο κατοικούσε ο πρώην πρόεδρος της Ελληνικής Δημοκρατίας Κωστής Στεφανόπουλος. Επίσης στο Ακταίο είχε γεννηθεί και ο Χρύσανθος Χατζηιωάννου, Μητροπολίτης Κυτίου.
Κωνσταντία της Υόρκης

Συνωμοσία εναντίον Ερρίκου Δ΄

Η Κωνσταντία παντρεύτηκε λίγο πριν τις 7 Νοεμβρίου 1379 τον Τόμας λε Ντεσπένσερ, 1ο κόμη του Γκλόστερ. Ο Ριχάρδος Β΄ της Αγγλίας δημιούργησε στις 29 Σεπτεμβρίου 1397 την κομητεία του Γκλόστερ για χάρη του Ντεσπένσερ αλλά μετά την άνοδο στον θρόνο του Ερρίκου Δ΄ της Αγγλίας πολλά από τα εδάφη κατασχέθηκαν και οι κομητείες του υποβαθμίστηκαν. Σε απάντηση ο κόμης του Γκλόστερ ενώθηκε με άλλους δυσαρεστημένους ευγενείς στην "Εξέγερση των Θεοφανίων" με στόχο να δολοφονήσουν τον Ερρίκο Δ΄ και να επαναφέρουν στον θρόνο τον Ριχάρδο Β΄. Ένα Γαλλικό χρονικό σημειώνει ότι η συνωμοσία προδόθηκε στον Ερρίκο Δ΄ από τον αδελφό της Κωνσταντίας Εδουάρδο του Νόργουιτς αλλά καμιά σύγχρονη Αγγλική πηγή δεν δίνει παρόμοια πληροφορία. Ο κόμης του Γκλόστερ δραπέτευσε αλλά αργότερα συνελήφθη στο Μπρίστολ και αποκεφαλίστηκε στις 16 Ιανουαρίου 1400. Η Κωνσταντία μετά τον θάνατο του συζύγου της ασχολήθηκε αποκλειστικά να εξασφαλίσει τίτλους και εδάφη στον γιο της.
Τον Φεβρουάριο του 1405 την εποχή της επανάστασης του Ογουάιν Γκλύντυρ η Κωνσταντία σχεδίαζε να απαγάγει τον Εδμόνδο Μόρτιμερ, 5ο κόμη του Μαρς και τον αδελφό του Ρογήρο Μόρτιμερ από το κάστρο του Ουίνδσορ με σκοπό να παραδώσει τον νεαρό κόμη που είχε τα περισσότερα δικαιώματα στον θρόνο από τους αντιπάλους του Ερρίκου Δ΄ στον θείο του Σερ Εδμόνδο Μόρτιμερ που είχε παντρευτεί την κόρη του Γκλύντυρ. Ο νεαρός Εδμόνδος Μόρτιμερ και ο αδελφός του συνελήφθησαν πριν μπουν στην Ουαλία. Η Κωνσταντία έμπλεξε τον αδελφό της σε συνωμοσία με αποτέλεσμα να φυλακιστεί 17 μέρες στο κάστρο του Πέβενσει αλλά στην συνέχεια αποκαταστάθηκε από τον Ερρίκο Δ΄. Η Κωνσταντία πέθανε το 1416 και τάφηκε στο Υψηλό ιερό του αβαείου του Ρήντινγκ.
Ακματίδας ο Λακεδαιμόνιος

Βιογραφικά στοιχεία

Στέφθηκε νικητής στο αγώνισμα του πένταθλου κατά τους 70ους ολυμπιακούς αγώνες της αρχαιότητας (500 π.Χ.). Αναφέρεται πως έγινε ολυμπιονίκης ακονιτί, ενώ σε ανασκαφές που έγιναν το 1937 από Γερμανούς αρχαιολόγους στην αρχαία Ολυμπία ανακαλύφθηκε εξοπλισμός αλτήρων -κατά την αρχαιότητα ο αλτήρας ήταν βάρος το οποίο υποβοηθούσε δίνοντας ορμή στα άλματα- όπου ήταν αναγεγραμμένο το όνομα του Ακματίδα και η πληροφορία πως νίκησε ακονιτί και αφιέρωσε το αντικείμενο αυτό ως ανάθημα. Ο Ακματίδας ήταν πιθανώς ο παππούς του Ανάξαδρου, ολυμπιονίκη στο τέθριππο κατά τους 88ους ολυμπιακούς αγώνες το 428 π.Χ.

Αλτήρας που φέρει την επιγραφή του

ΑΚΜΑΤΙΔΑΣ ΛΑΚΕΔΑΙΜΟΝΙΟΣ ΝΙΚΟΝ ΑΝΕΘΕΚΕ ΤΑ ΠΕΝΤΕ ΑΣΣΚΟΝΙΚΤΕΙ

(«Ο νικητής Ακματίδας ο Λακεδαιμόνιος αφιέρωσε τα πέντε ακονιτί».)
Γουλιέλμος Δ΄ του Σαιντ-Ομέρ

Βιογραφία

Ήταν γιος του Γουλιέλμου Γ΄ κυρίου του Σαιντ-Ομέρ και της Ματίλντας.
Αναφέρεται για πρώτη φορά το 1157, όταν ο θείος του Γκωτιέ/Βάλτερ ήταν κύριος του Σαιντ-Ομέρ. Το 1186 ο γιος του Γουλιέλμος Δ΄ αναφέρεται ότι ήταν 15 ετών, άρα ο Γουλιέλμος Γ΄ νυμφεύτηκε ως το 1171. Σύζυγός του ήταν η Ίντα των Αβέν και οι γενεαλογίες του Οίκου της αναφέρουν, πως όταν ο Γουλιέλμος Δ΄ νυμφεύτηκε, ήταν ήδη κύριος του Σαιντ-Ομέρ, άρα ανέλαβε την καστελανία ως το 1171. Καταστατικά από το 1178 ως το 1190 τον αναφέρουν ως κύριο του Σαιντ-Ομέρ. Φαίνεται ότι μετά έφυγε για την Παλαιστίνη, όπου απεβίωσε το 1191.
Κοινότητα Τερπνής

Η κοινότητα Τερπνής ήταν κοινότητα του νομού Σερρών. Λειτούργησε μέχρι το 1998, οπότε καταργήθηκε με την εφαρμογή του σχεδίου Καποδίστριας και εντάχθηκε στον Δήμο Νιγρίτας.
Συστάθηκε το 1920 αρχικά με την ονομασία Κοινότητα Τσερπίστης. Στη συνέχεια μετονομάστηκε αρχικά σε κοινότητα Τερπνής. Για ένα μικρό διάστημα την περίοδο 1941-42 εντάχθηκε στον νομό Θεσσαλονίκης αλλά στη συνέχεια επανήλθε στον νομό Σερρών. Διατηρήθηκε μέχρι το 1998, οπότε καταργήθηκε
Λεάντρο Παρέδες

Μπόκα Χούνιορς

Ο Παρέδες πραγματοποίησε το ντεμπούτο του για τη Μπόκα στις 6 Νοεμβρίου 2010, στον εκτός έδρας αγώνα με την Αρχεντίνος Χούνιορς (0:2). Στις 29 Ιανουαρίου 2014 μεταγράφη στην ιταλική Κιέβο Βερόνα για το υπόλοιπο της χρονιάς 2013-2014.

Ρόμα

Είχε ανακοινωθεί πως η Ρόμα συμφώνησε να υπογράψει τον Παρέδες ως δανεικό από τη Μπόκα, με το ύψος του δανεισμού να ανέρχεται στα 4.5 εκατομμύρια ευρώ, ωστόσο η Ρόμα δεν είχε πλέον το δικαίωμα να εγγράψει παίκτες που κατάγονται από χώρες εκτός της Ευρωπαϊκής Ένωσης. Γι' αυτό και ο Παρέδες μετεγράφη στην Κιέβο.
Στις 19 Ιουλίου 2014, ο Παρέδες μετεγράφη στην ΑΣ Ρόμα με προσωρινή συμφωνία με πιθανότητα απόκτησης του από τη Μπόκα. Στις 27 Σεπτεμβρίου 2014 πραγματοποίησε το ντεμπούτο του στον αγώνα με την Ελλάς Βερόνα. Στις 8 Φεβρουαρίου 2015, ο Παρέδες πέτυχε το πρώτο του τέρμα για τη Ρόμα στον αγώνα με την Κάλιαρι (2:1). Τον Ιούνιο του 2015, η Ρόμα υπέγραψε συμφωνία ύψους 6.067 εκατομμύρια δολάρια για την απόκτηση του Παρέδες. Δόθηκε ως δανεικός στην Έμπολι για τη χρονιά 2015-2016 και επέστρεψε στη Ρόμα την επόμενη χρονιά, συμμετέχοντας σε αγώνες του πρωταθλήματος και ευρωπαϊκών διοργανώσεων.

Ζενίτ Αγίας Πετρούπολης

Στις 1 Ιουλίου 2017, η Ζενίτ ανακοίνωσε την υπογραφή τετραετούς συμβολαίου με τον Παρέδες. Η αξία της μεταγραφής ανέρχεται στα 23 εκατομμύρια δολάρια, καθώς και επιπρόσθετα 4 εκατομμύρια σε περίπτωση επιτυχιών.

Παρί Σεν Ζερμέν

Τον Ιανουάριο του 2019 υπέγραψε στην Παρί Σεν Ζερμέν.

Διεθνής

Στις 19 Μαΐου 2017, ο Παρέδες έλαβε κλήση στην Εθνική Αργεντινής για τους φιλικούς αγώνες με την Εθνική Βραζιλίας και την Εθνική Σιγκαπούρης. Πραγματοποίησε το ντεμπούτο του ως διεθνής στον αγώνα με τη Σιγκαπούρη στις 13 Ιουνίου, πετυχαίνοντας και το πρώτο του τέρμα με τη φανέλα της Εθνικής Αργεντινής.
Ρενέ-Αντουάν Φερσώ ντε Ρεωμύρ

Βιογραφία

Γεννήθηκε στη Λα Ροσέλ και καταγόταν από πλούσια οικογένεια. Μορφώθηκε στο Παρίσι και μελέτησε φιλοσοφία στο κολέγιο των Ιησουιτών, στο Πουατιέ. Το 1699 πήγε στο Μπουρζ για να μελετήσει πολιτικό δίκαιο και μαθηματικά. Το 1703 συνέχισε τις σπουδές του στα [μαθηματικά και στις φυσικές επιστήμες. Εξελέγη μέλος της Γαλλικής Ακαδημίας το 1708, σε ηλικία μόλις 24 ετών.
Στην αρχή ασχολήθηκε με τη γεωμετρία και εν συνεχεία έκανε ανακαλύψεις που αφορούσαν τη βιομηχανία σιδήρου και χάλυβα. Το 1731 επιδόθηκε στη μετεωρολογία και εφηύρε το θερμόμετρο οινοπνεύματος και επινόησε τη θερμομετρική κλίμακα που έχει το όνομά του: κλίμακα Ρεωμύρ (παλαιότερα αναφερόμενη ως "κλίμακα Ρεωμύρου"), με σημείο ψύξης του νερού τους 0 βαθμούς και σημείο βρασμού του νερού τους 80 βαθμούς.
Ασχολήθηκε με τη μελέτη του φυσικού κόσμου, ιδιαίτερα των ασπόνδυλων, και κληροδότησε το αρχείο του (χειρόγραφα 138 φακέλων και συλλογές φυσικής ιστορίας) στην Ακαδημία. Θεωρείται ο πατέρας της ηθολογίας. και ο ιδρυτής της μεταλλειολογίας, καθώς πρώτος εξέτασε τη σύσταση των μετάλλων με τη χρήση μικροσκοπίου. Το 1710 δημοσίευσε ένα άρθρο για την πιθανότητα των αραχνών να χρησιμοποιηθούν για την παραγωγή μεταξιού, το οποίο μεταφράστηκε στα κινέζικα από τον αυτοκράτορα Κανγκζί. Επίσης, ο Ρεομίρ με το έργο του συνετέλεσε στο να αποδειχθεί ότι τα κοράλλια αποτελούν ζώα κι όχι φυτά.
Σημαντικότερο ίσως έργο του είναι το εξάτομο "Υπομνήματα για την ιστορία των εντόμων".
Απεβίωσε στην πόλη Σεν Ζιλιέν ντι Τερού, έπειτα από τραυματισμό συνεπεία πτώσης από το άλογό του.
Νεώριο

Το Νεώριο (αρχαία ελληνική νεώριον), που παράγεται από το νεωρός, σημαίνει πολεμικός λιμένας, ναύσταθμος. Ο όρος αυτός διαστέλλεται από το Νεωλκείο που είναι το ναυπηγείο και από τον αρχαίο Νεώσοικο, που ήταν στεγασμένος χώρος ανέλκυσης, συντήρησης και φύλαξης των ανελκυσθέντων αρχαίων πλοίων. Εντός των Νεωρίων ως επι το πλείστον υπήρχαν και νεώλκεια και νεόσοικοι και ίσως εξ αυτού να δημιουργείται κάποια σύγχυση.
Φημισμένα νεώρια στην αρχαιότητα ήταν της Σάμου, της Κορίνθου της Κέρκυρας, των Συρακουσών και βεβαίως τα περίφημα της αρχαίας Αθήνας των οποίων η ακμή  συμπίπτει με την εποχή του Περικλή στη μεγάλη ακμή του Αθηναϊκού στόλου. Υπήρχε τότε, στον αρχαίο Πειραιά, το μέγιστο νεώριο της Ζέας (Πασαλιμάνι), το μικρότερο της Μουνιχίας (Τουρκολίμανο, Μικρολίμανο) και του Κανθάρου (ο ορμίσκος έναντι του σταθμου μετρό Πειραιώς) στους οποίους υπήρχαν νεώσοικοι για την φύλαξη 500 πλοίων.
Σήμερα το Νεώριο είναι το όνομα των ναυπηγείων που λειτουργούν στη Σύρο (Νεώριο Σύρου).
Ηλεκτρονική τάξη

Η ηλεκτρονική τάξη αφορά σε ένα εργαλείο, μια πλατφόρμα σχεδιασμένη και υποστηριζόμενη από την Τεχνολογία πληροφοριών και επικοινωνίας μέσω της οποίας δημιουργείται ένα εκπαιδευτικό περιβάλλον, που προσομοιάζει σε μια συμβατική αίθουσα διδασκαλίας, όσον αφορά τις μαθησιακές διαδικασίες που συντελούνται μέσα σε αυτή. Η ηλεκτρονική τάξη χρησιμοποιείται σε όλες τις βαθμίδες εκπαίδευσης και στη Δια Βίου Μάθηση. Σχεδιαστής και ρυθμιστής των διαδικασιών αυτών είναι ο εκπαιδευτής που μπορεί να ταυτίζεται με το διαχειριστή. Ο διαχειριστής είναι ο υπεύθυνος για τη λειτουργία της ηλεκτρονικής πλατφόρμας, φροντίζει για τους λογαριασμούς των χρηστών, ελέγχει εξυπηρετητή και βάσεις δεδομένων. Μπορεί να είναι ένας τεχνικός από την υπηρεσία σχεδιασμού, κατασκευής ή υποστήριξης του συγκεκριμένου ηλεκτρονικού εκπαιδευτικού περιβάλλοντος, ο ίδιος ο εκπαιδευτής ή κάποιος από τους εκπαιδευόμενους όντας περισσότερο εξοικειωμένος με τέτοιου είδους περιβάλλοντα, ο οποίος ενίοτε αντικαθιστά τον εκπαιδευτή. Οι εκπαιδευόμενοι διαθέτουν λογαριασμό που επιτρέπει την πρόσβασή τους στο ηλεκτρονικό μαθησιακό περιβάλλον. Η ηλεκτρονική τάξη εμπνευσμένη από τη φιλοσοφία της ασύγχρονης επικοινωνίας δεν απαιτεί τη φυσική παρουσία των εμπλεκόμενων στη μαθησιακή διαδικασία. Ο εκπαιδευτής, από διαφορετικές τοποθεσίες και στο χρόνο που εκείνος επιθυμεί, αναρτά οδηγίες, τροφοδοτεί τους εκπαιδευόμενους με μαθησιακό υλικό και παρακολουθεί την πρόοδό τους. Οι εκπαιδευόμενοι διαμοιράζονται σημειώσεις, οδηγίες, βιβλία σε ηλεκτρονική μορφή, ενώ μπορούν να συνεργάζονται με τα άλλα μέλη της ομάδας, να παρακολουθούν τη μαθησιακή τους πορεία μέσα από αναρτημένες εργασίες των μελών, να συμμετέχουν σε συζητήσεις στα forum, που προβλέπει το εκπαιδευτικό περιβάλλον.
Στην Ελλάδα, η πλατφόρμα η-Τάξη, προϊόν της Ομάδας Ασύγχρονης Τηλεκπαίδευσης του Πανεπιστήμιου Αθηνών για το Πανελλήνιο Σχολικό Δίκτυο, εντάσσεται στο πλαίσιο προσπαθειών για την αξιοποίηση αυτού που καλείται Τεχνολογία πληροφοριών και επικοινωνίας στην εκπαιδευτική πράξη. Η πλατφόρμα Open eClass είναι ένα ολοκληρωμένο Σύστημα Διαχείρισης Ηλεκτρονικών Μαθημάτων και αποτελεί την πρόταση του Ακαδημαϊκού Διαδικτύου (GUnet) για την υποστήριξη Υπηρεσιών Ασύγχρονης Τηλεκπαίδευσης. Ο εκπαιδευτικός έχει τη δυνατότητα οποιαδήποτε χρονική στιγμή να προβαίνει σε ανακοινώσεις για το μάθημα/μαθήματά του, οι οποίες μπορεί να αφορούν σε διευκρινήσεις, επισημάνσεις, ασκήσεις, πίνακες, διαγράμματα, χάρτες, ιστορικές πηγές, ενδεικνυόμενη βιβλιογραφία, χρήσιμους δικτυακούς τόπους για άντληση πληροφοριών κ.ά., ενώ ανά πάσα στιγμή μπορεί να έχει πλήρη εποπτεία της εξέλιξης της μαθησιακής διδασκαλίας πληροφορούμενος για τη δραστηριοποίηση των μαθητών και την απόδοσή τους πάνω στις επιζητούμενες δραστηριότητες.
Αλβέρτος Γ΄ της Σαξονίας-Βίττενμπερκ

Βιογραφία

Ήταν ο τρίτος γιος του Βεγκεσλάου Α΄ δούκα της Σαξονίας-Βίττενμπερκ και της Καικιλίας των Καρράρα, κόρης του Φραγκίσκου Α΄ κυρίου της Πάδουα.
Το 1422 απεβίωσε στο Βίττενμπερκ σε ηλικία 39 ετών. Ήταν ο τελευταίος άρρην του κλάδου του και ο Σιγισμούνδος της Γερμανίας παραχώρησε το δουκάτο της Σαξονίας στον Φρειδερίκο Δ΄ των Βέττιν μάργραβο του Μάισεν, που έγινε ο Φρειδερίκος Α΄ εκλέκτορας της Σαξονίας.

Οικογένεια

Νυμφεύτηκε το 1420 την Ευφημία των Πιάστ, κόρη του Κορράδου Γ΄ του γηραιού, δούκα του Ελτς (Πολωνικά: Ολεσνίτσα)· δεν απέκτησαν απογόνους.
Πρωτάθλημα πετοσφαίρισης Α1 εθνικής κατηγορίας γυναικών 2000-2001

Το πρωτάθλημα Ελλάδας πετοσφαίρισης γυναικών 2000−2001, ήταν το 13ο πρωτάθλημα της Α1 κατηγορίας. Το πρωτάθλημα διεξήχθη σε δύο φάσεις, την κανονική περίοδο και τα play off. Συμμετείχαν 12 ομάδες. Αυτή τη σαιζόν επέστρεψε στην Α1 η ιστορική ομάδα του ΖΑΟΝ, που στο παρελθόν είχε κατακτήσει 5 πρωταθλήματα. Πρωταθλήτρια αναδείχθηκε η ομάδα του Πανελληνίου, που έσπασε το πλεονέκτημα έδρας του αήττητου μέχρι με τον τελικό και πρωταθλητή της προηγούμενης περιόδου, Παναθηναϊκού. Στην Α2 υποβιβάστηκαν η Ηλιούπολη και ο Ολυμπιακός.

Αγώνες κατάταξης 1−6

Οι σειρές μέχρι τα ημιτελικά κρίθηκαν στις 2 νίκες, ενώ ο τελικός κρίθηκε στις 3 νίκες.
Κάστελλος Ρεθύμνης

Αξιοθέατα

Το κτίριο του δημοτικού σχολείου ανακαινίστηκε το 2004 από το δήμο Ρεθύμνης και λειτουργεί πλέον ως μουσείο βελανιδιάς, με στόχο την ανάδειξη της επεξεργασίας του βελανιδιού και τη χρήση του στη βυρσοδεψία. Ο δίκλιτοςναός της Αγίας Παρασκευής 2,5 χιλιόμετρα από το χωριό ήταν στο παρελθόν καθολικό μοναστηριού.
Μαρίνος Ουζουνίδης (ποδοσφαιριστής)

Σε συλλογικό επίπεδο

Ξεκίνησε την καριέρα του από την ομάδα νέων του Εθνικού Αλεξανδρούπολης το διάστημα 1983–1986, συνεχίζοντας στον Απόλλωνα Καλαμαριάς (1986-87).
Η επαγγελματική του πορεία ξεκίνησε στην Ξάνθη με την οποία έκανε εξαιρετικές εμφανίσεις. Στα πέντε χρόνια (1987-1992) που αγωνίστηκε στην ομάδα της Θράκης είχε 140 συμμετοχές και 16 τέρματα, κάνοντας μεγάλους συλλόγους να ενδιαφερθούν γι' αυτόν.
Το 1992 μεταγράφηκε στον Παναθηναϊκό όπου γνώρισε την απόλυτη καταξίωση σε Ελλάδα αλλά και Ευρώπη. Κατέκτησε 2 Πρωταθλήματα Ελλάδας το 1995 και το 1996 και 2 Κύπελλα Ελλάδας (1994 και 1995), ενώ ήταν μέλος της ομάδας που έφτασε ως τα ημιτελικά του Champions League την περίοδο 1995-1996.
Το 1997 πήγε στη γαλλική Χάβρη, όπου έμεινε δύο χρόνια έχοντας 36 συμμετοχές. Επέστρεψε στην Ελλάδα για να φορέσει τη φανέλα του Πανηλειακού (1999-2001).
Το 2001 πήρε μεταγραφή για την Κύπρο και το ΑΠΟΕΛ για δύο περιόδους (2001-2003, 49 εμφανίσεις 5 τέρματα) όπου και κρέμασε τα ποδοσφαιρικά του παπούτσια, μετρώντας συνολικά 418 συμμετοχές σε πρωταθλήματα πρώτης κατηγορίας.

Στην εθνική Ελλάδας

Με την Ελλάδα αγωνίστηκε από το 1991 μέχρι το 2001 έχοντας 50 συνολικά συμμετοχές. Επί εποχής Βασίλη Δανιήλ αποτελούσε ένα από τα βασικά στελέχη της και μαζί με τον Νίκο Νταμπίζα δημιούργησαν ένα πολύ καλό αμυντικό δίδυμο, ενώ υπήρξε και αρχηγός της.

Καριέρα προπονητή

Ως προπονητής έκανε τα πρώτα βήματά του στους Καππαδόκες Αλεξανδρούπολης στη Δ' Εθνική, ενώ την περίοδο 2005-06 πήγε ως βοηθός προπονητής στην Ξάνθη.
Τον Μάιο του 2006 βρέθηκε στον ΑΠΟΕΛ όπου σε δύο χρόνια είχε 61 αγώνες (28 νίκες, 13 ισοπαλίες, 10 ήττες) και μία κατάκτηση πρωταθλήματος, ενώ το 2008 έκανε αποδεκτή την πρόταση της Λάρισας, με την οποία κέρδισε την έξοδο στο Europa League.
Το 2010 συμφώνησε να αναλάβει την τεχνική ηγεσία του Ηρακλή Θεσσαλονίκης, ενώ τον Μάιο του 2011 επέστρεψε εκ νέου στην Ξάνθη, στον πάγκο της οποίας παρέμεινε μέχρι τον Σεπτέμβριο του 2012, όταν παραιτήθηκε μετά την ήττα από τον ΠΑΟΚ με 0-3.
Το καλοκαίρι του 2013 ανέλαβε την τεχνική ηγεσία του Πλατανιά, αποχώρησε όμως στα τέλη του έτους. Τον Ιανουάριο του 2014 συμφώνησε να αναλάβει τον Εργοτέλη, σε αντικατάσταση του Γιάννη Πετράκη, αποχώρησε όμως με τη λήξη της περιόδου. Τον Δεκέμβριο του ίδιου έτους ανακοινώθηκε η συνεργασία του με τον Πανιώνιο, στον οποίο παρέμεινε μέχρι το καλοκαίρι του 2016.
Την 1η Δεκεμβρίου 2016 ήρθε σε συμφωνία με τον Παναθηναϊκό, επιστρέφοντας στον σύλλογο όπου αναδείχθηκε ποδοσφαιρικά έπειτα από 20 σχεδόν χρόνια, θέση από την οποία αποχώρησε με την ολοκλήρωση της περιόδου 2017-18. Μερικές ημέρες αργότερα, τον Μάιο του 2018 ανακοινώθηκε η πρόσληψή του από την ΑΕΚ, σε αντικατάσταση του Μανόλο Χιμένεθ.
319 Λεόνα

Φυσικά χαρακτηριστικά

Η διάμετρος της Λεόνας υπολογίσθηκε σε 68,2 χιλιόμετρα, ενώ η μάζα της εκτιμάται σε 332 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,046 (από δεδομένα του IRAS). Είναι άγνωστο αν και με ποια περίοδο περιστρέφεται η Λεόνα γύρω από τον εαυτό της. Η μέση θερμοκρασία στην επιφάνειά της εκτιμάται σε 120 περίπου βαθμούς Κελσίου κάτω από το μηδέν.
Προγκρές Μ-64

Αποστολή

Εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ στις 14 Μαΐου 2008 (20:23 GMT). Συνδέθηκε με την οπίσθια θύρα του τμήματος Ζβεζντά του σταθμού στις 16 Μαΐου (21:39 GMT) όπου και παρέμεινε μέχρι την 1η Σεπτεμβρίου. Το Μ-64 μετέφερε ξηρό φορτίο στο οποίο περιλαμβάνονταν τρόφιμα, εξοπλισμός για την διεξαγωγή επιστημονικής έρευνας μια και καινούργια διαστημική στολή για τον κοσμοναύτη Sergey Volkov. Επίσης μετέφερε στόχο για την πρόσδεση του τμήματος MRM-2 στην θύρα του τμήματος Ζβεζντά καθώς και καύσιμα, οξυγόνο και νερό. Αποσυνδέθηκε την 1η Σεπτεμβρίου (19:46 GMT) και παρέμεινε στο διάστημα για μία εβδομάδα, κατά την διάρκεια της οποίας διεξήχθησαν πειράματα στα πλαίσια του προγράμματος Plazma-Progress. Καταστράφηκε στην ατμόσφαιρα, πάνω από τον Ειρηνικό Ωκεανό στις 8 Σεπτεμβρίου.
Βαθύλακκος Θεσσαλονίκης

Γενικά στοιχεία

Ο Βαθύλακος Θεσσαλονίκης είναι ο 4ος μεγαλύτερος σε πληθυσμό οικισμός του πρώην Καποδιστριακού Δήμου Αγίου Αθανασίου. Σήμερα ανήκει στον Καλλικρατικό Δήμο Χαλκηδόνος. Το χωριο / κωμοπολη διαθέτει δυο νηπιαγωγεία, ένα δημοτικό σχολείο (9/θέσιο) και ένα γυμνάσιο. Διαθέτει επιπλέον τέσσερις εκκλησίες, του Αγίου Ιωάννη του Θεολόγου, του Αγίου Νικολάου, του Αγίου Ιωάννη του Ντέντε και το παρεκκλήσι το Προφήτη Ηλία. Την παραμονή και ανήμερα της γιορτής του τελευταίου, 19-20 Ιουλίου, λαμβάνει χώρα το πανηγύρι του χωριού.

Τοποθεσία

Ο Βαθύλακκος πήρε το όνομά του από τους λόφους, τις χαράδρες και τα ρέματα που υπάρχουν κοντά στο χωριό.
Βρίσκεται ΒΔ της Θεσσαλονίκης και έχει υψόμετρο 110 μ. Επί τουρκοκρατίας ονομαζόταν Κατή-κιοϊ ή Καδή-κιοϊ. Πιθανολογείται ότι ήταν έδρα του Τούρκου δικαστή (Καδή). Βρίσκεται κοντά στην έπαυλη "Τοψιν", όπου έγιναν οι διαπραγματεύσεις για την παράδοση της Θεσσαλονίκης από τους Τούρκους στους Έλληνες.
Απελευθερώθηκε το 1912 και προσαρτήθηκε το 1913 με τη συνθήκη του Βουκουρεστίου. Είχε τότε 421 κατοίκους (227 άνδρες και 194 γυναίκες). Το 1918 προσαρτήθηκε στην κοινότητα Νέας Μεσημβρίας (πρώην Μπουγαριόβου).
Από το 1914 είχε μετονομαστεί σε Βαθύλακκος. Από το 1924 ως το 1927 εγκαταστάθηκαν εδώ 1.500 περίπου πρόσφυγες που προέρχονταν απ' τα περίχωρα της Σμύρνης (νομός Αϊδινίου) και πιο συγκεκριμένα κατάγονταν απ' το Σεβδίκιοϊ. Οι πρόσφυγες εγκαταστάθηκαν γύρω από την εκκλησία του Αγίου Νικολάου όπου υπήρχαν απομεινάρια χωριού. Βρήκαν μια περιοχή ακαλλιέργητη, γεμάτη αγκύλες. Έστησαν σκηνές (τσαντίρια) έξω από την εκκλησία του Αγίου Νικολάου. Μερικοί έμειναν στα 15 παλιά σπίτια και τις παράγκες που υπήρχαν.
Λίγους μήνες αργότερα άρχισαν να χτίζονται τα σπίτια του εποικισμού που ολοκληρώθηκαν το 1927 και μοιράστηκαν, ενώ το 1929 μοιράστηκαν και κλήροι. Το 1930  ο Βαθύλακκος αναγνωρίστηκε σαν αυτόνομη κοινότητα.

Σήμερα

Σήμερα ο Βαθύλακκος αποτελεί Δημοτική Κοινότητα της Δημοτικής Ενότητος Αγίου Αθανασίου του Δήμου Χαλκηδόνος Θεσσαλονίκης. Συνορεύει με τα χωριά Γέφυρα, Άγιο Αθανάσιο, Ν. Μεσημβρία, αλλά και με το χωριό Πρόχωμα, καθώς και το Ν. Αγιονέρι του Ν. Κιλκίς.
Απέχει 28 χλμ. από τη Θεσσαλονίκη και η συγκοινωνία του χωριού είναι τακτική. Μάλιστα από το Σεπτέμβρη του 2003 έγινε αστική. Το χωριό βρίσκεται δίπλα στον οδικό άξονα Θεσσαλονίκης-Ευζώνων.
Οι κάτοικοι ασχολούνται κυρίως με τη γεωργία. Πολλοί έχουν φορτηγά αυτοκίνητα, έναν στόλο μεγάλης μεταφορικής δύναμης. Η κτηνοτροφία και η πτηνοτροφία συμπληρώνουν τις κύριες ασχολίες των κατοίκων. Οι κάτοικοι μικρασιατικής καταγωγής διατηρούν τα έθιμα και τις παραδόσεις που έφεραν απ' την πατρίδα.Ο Βαθυλακος διατηρει την ευγενεια και τους κατοικους,οι κατοικοι διακρινονται μεταξυ τους για την κοινωνικη συνοχη.
Αν και η ποδοσφαιρική ομάδα του χωριού έχει διαλυθεί (ανδρικής και παιδικής), υπάρχει ακομα παλαιστικός σύλλογος με αρκετές πανελλήνιες επιτυχίες αλλά και ομάδα βόλεϊ. Τέλος, λειτουργεί πολιτιστικός σύλλογος με χορευτική ομάδα παραδοσιακών χορών.
Κιότο

Ιστορία

Η περιοχή του Κιότο εποικήθηκε κατά τον 7ο αιώνα. Κατά τη διάρκεια του 8ου αιώνα, και ενώ το Βουδιστικό ιερατείο αναμειγνυόταν στις υποθέσεις της Αυτοκρατορικής κυβέρνησης, ο Αυτοκράτορας επέλεξε την μετάθεση της πρωτεύουσας σε μία περιοχή χωρίς Βουδιστική επιρροή. 
Η νέα πόλη με το όνομα Χέιανκιοου (Heiankyō) έγινε η έδρα της Ιαπωνικής αυτοκρατορικής αυλής το 794. Αργότερα η πόλη μετονομάστηκε σε Κιότο, που σημαίνει "πρωτεύουσα πόλη" και παρέμεινε πρωτεύουσα της Ιαπωνίας μέχρι το 1868. 
Στο τέλος του Β' Παγκοσμίου Πολέμου το Κιότο εξετάστηκε ως πιθανός στόχος της ατομικής βόμβας των ΗΠΑ, αλλά τελικά η πόλη αφαιρέθηκε από τον κατάλογο των στόχων. 
Το Κιότο είναι η μοναδική μεγάλη πόλη της Ιαπωνίας με πληθώρα προπολεμικών κτιρίων, αν και δείγματα μοντέρνας αρχιτεκτονικής έχουν αρχίσει να αλλοιώνουν την ταυτότητα της παραδοσιακής πόλης.
Το 1997 στο Κιότο συγκλήθηκε η συνέλευση του Κιότο που κατέληξε στην έκδοση του Πρωτοκόλου του Κιότο για την εκπομπή αερίων που συμβάλλουν στο φαινόμενο του θερμοκηπίου. Κατά καιρούς γίνεται στο Κιότο παγκόσμιο συνέδριο για τον έλεγχο εφαρμογής του πρωτοκόλλου και για ανταλλαγή απόψεων πάνω στην κατάσταση του παγκόσμιου κλίματος.

Γεωγραφία

Το Κιότο βρίσκεται στο κεντρο-δυτικό μέρος του νησιού Χονσού. Η πόλη είναι γνωστή για τις αποπνικτικές καλοκαιρινές νύχτες και την απουσία ανέμων λόγω των βουνών που την περιβάλλουν.

Οικονομία

Ο τουρισμός παίζει σημαντικό ρόλο στην οικονομία του Κιότο. Η πλούσια πολιτιστική κληρονομιά της πόλης γίνεται σημείο επίσκεψης από σχολικές εκδρομές των σχολείων της Ιαπωνίας αλλά και πολλούς ξένους τουρίστες.
Η βιομηχανία της πόλης βασίζεται κυρίως σε μικρές επιχειρήσεις κατασκευής παραδοσιακών Ιαπωνικών χειροτεχνιών καθώς και κιμόνο. 
Η μόνη βαριά βιομηχανία του Κιότο είναι αυτή των ηλεκτρονικών καθώς μεταξύ άλλων εδώ εδρεύει το διοικητικό κέντρο της εταιρείας Νιντέντο.
Ευθύγραμμο σχήμα

Στη γεωμετρία, ως ευθύγραμμο σχήμα χαρακτηρίζεται οποιοδήποτε γεωμετρικό σχήμα που αποτελείται από ευθύγραμμα τμήματα.
Ζούντερτ

Ιστορία

Η προέλευση της πόλης της Ζούντερτ είναι όπως και πολλών άλλων, πολύ ασαφής. Το όνομα συναντάται αρχικά σε ένα πιστοποιητικό που χρονολογείται από το 1157, όπου ο επίσκοπος της Λιέγης, επιβεβαιώνει μια δωρεά από τον τόπο "Σούντερντα". Αυτό το Σούντερντα σχετίζεται στην πραγματικότητα με τον σημερινό οικισμό Κλάιν-Ζούντερτ (Ολλανδικά για το Μικρό Ζούντερτ), ένας από τους πρώτους οικισμούς της περιοχής. Οι τοπικοί μοναχοί, πέρα από τη θρησκευτική τους εργασία, συμμετείχαν επίσης στην εκκαθάριση της γης, η οποία ήταν ακόμα τραχιά περιοχή, γεμάτη με βάλτους, τύρφες και θαμνότοπους. Οι μοναχοί βοήθησαν επίσης στη βελτίωση των γεωργικών μεθόδων.
Η Ζούντερτ περιβάλλεται από ένα αγροτικό περιβάλλον με όμορφες φυσικές περιοχές, ένα από τα οποία είναι το "Μπούισε Χάιντα", μια μαγευτική περιοχή υγείας με μοναδικές δυνατότητες πεζοπορίας. Η περιοχή Καλμθούτσε Χάιντε, κατά μήκος των συνόρων με το Βέλγιο, είναι επίσης κοντά.
Σε μικρή απόσταση από την πόλη, μπορεί να βρεθεί μια παλιά ταβέρνα που ονομάζεται "In Den Anker", η οποία έχει την παλαιότερη άδεια στην Ολλανδία. Χρονολογείται από το 1635, αλλά ξαναχτίστηκε το 1913.
Φοίβος Κλόκαρης

Πολιτική διαδρομή

Ο Φοίκος Κλόκαρης υπηρέτησε στις ελληνικές ένοπλες δυνάμεις. Ακολούθως υπηρέτησε στην Εθνική Φρουρά της Κύπρου φτάνοντας μέχρι το βαθμό του αντιστράτηγου. Επιπλέον, διετέλεσε υπαρχηγός της Εθνικής Φρουράς.
Στις 13 Ιουνίου 2006 διορίστηκε Υπουργός Άμυνας στην Κυβέρνηση Τάσσου Παπαδόπουλου, θέση στην οποία παρέμεινε ως τις 26 Σεπτεμβρίου 2006.